Foto: AP Photo/Ng Han Guan Xitoyning Chjetszyan viloyatidagi fabrikada yuz bergan yong‘in 19 kishining hayotini olib ketdi, yana 3 kishi jarohat oldi. Bu haqda voqea yuz bergan Ninxay uyezdi rahbariyatida xabar qilingan. Yong‘in 29 sentyabrda mahalliy vaqt bilan soat 13.20da keng iste’mol mollari ishlab chiqaruvchi fabrika binosida boshlangan. O‘t o‘chiruvchilarga yong‘inni o‘chirish uchun 3 soat talab qilingan. Atrof-muhitni muhofaza qilish vazirligi xodimlari yong‘indan keyin voqea joyida havo va tuproq holati tahlilini o‘tkazishgan. Ularning hisobotiga ko‘ra, fabrika perimetri va atrofida ifloslanishning mumkin bo‘lgan me’yorlaridan oshish holati aniqlanmagan. Yong‘inning yuz berishi sabablari hali aniqlanmagan, tergov olib borilmoqda.